Polisie gesê om nie ‘met wapens in hul hand te sterf nie’Argieffoto (Foto: imgkid.com) Lt.genl. Lebeoana Jacob Tsumane, waarnemende nasionale polisiekommissaris, het dié naweek polisiebeamptes aangemoedig om hul wapens te gebruik wanneer hulle deur misdadigers aangeval word. Tsumane het met die media gepraat by konst. Kuhle Mateta se begrafnis in Ngcobo in die Oos-Kaap. Mateta was een van vyf polisiebeamptes wat op 21 Februarie deur ŉ vermeende groep misdadigers doodgeskiet is toe hulle ŉ vulstasie beroof en ŉ polisievoertuig gekaap het. Hy het ŉ beroep op die polisie gedoen om aan te hou om misdadigers te konfronteer om sodoende die integriteit van die land te herstel. “Ons moet uitstyg bo hierdie misdadigers en die gesag terugneem. Ons sal die wapens van ons handel gebruik om bendes, sindikate en misdadigers en potensiële misdadigers wat hulle voordoen as engele en profete daarmee te verwoes,” het hy gesê. Tsumane het gesê die polisie is gereed om die geveg teen misdaad te veg – én te wen. “Kollegas, ons het die wapens van ons handel, en dit moet gebruik word. Benut dit sodat jy nie sterf met jou [wapen] in jou hand nie.” Xolani Prusente, adjunksekretaris van die polisievakbond Popcru, het geëis dat minder polisiebeamptes by hoofkantoor moet sit en meer van dié beamptes persoonlik besig moet wees om misdaad te beveg. Hy het ook gesê gemeenskappe moenie huiwer om misdadigers by die polisie aan te meld nie. “Gemeenskappe weet wie die misdadigers in julle omgewing is. Ons versoek julle om hulle aan te gee, nie net wanneer jy die een is wat deur die misdaad geraak word nie,” het hy gesê.